b'\n_START_ARTICLE_\nFerenc Erkel\n_START_PARAGRAPH_\nFerenc Erkel (7. marraskuuta 1810, Gyula \xe2\x80\x93 25. kes\xc3\xa4kuuta 1893, Budapest) oli unkarilainen s\xc3\xa4velt\xc3\xa4j\xc3\xa4. H\xc3\xa4n oli unkarilaisen grand operan is\xc3\xa4, joka s\xc3\xa4velsi l\xc3\xa4hinn\xc3\xa4 historiallisiin aiheisiin liittyvi\xc3\xa4 oopperoita, joita yh\xc3\xa4 esitet\xc3\xa4\xc3\xa4n ahkerasti Unkarissa. H\xc3\xa4n s\xc3\xa4velsi my\xc3\xb6s kappaleen "Isten \xc3\xa1ldd meg a magyart" eli Unkarin kansallislaulun, joka otettiin k\xc3\xa4ytt\xc3\xb6\xc3\xb6n 1844. H\xc3\xa4nen nelj\xc3\xa4n ensimm\xc3\xa4isen oopperansa libreton kirjoitti B\xc3\xa9ni Egressy. Oopperoiden lis\xc3\xa4ksi h\xc3\xa4n s\xc3\xa4velsi muun muassa pianolle ja kuorolle. H\xc3\xa4nen tunnetuin pianokappaleensa on R\xc3\xa1k\xc3\xb3czi-indul\xc3\xb3 (1840)._NEWLINE_Erkel johti Budapestin filharmonista orkesteria (perustettu 1853). Kun Unkarin kuninkaallinen ooppera (nykyisin Unkarin valtionooppera) aloitti Budapestissa vuonna 1884, h\xc3\xa4n oli sen ensimm\xc3\xa4inen taiteellinen johtaja. Vuonna 1911 Budapestissa perustettiin oopperatalon osasto, joka my\xc3\xb6s esitti oopperoita, nimelt\xc3\xa4\xc3\xa4n Erkel Sz\xc3\xadnh\xc3\xa1z (Erkel-teatteri) vuonna 1953. H\xc3\xa4n oli my\xc3\xb6s johtaja ja pianonsoiton opettaja Budapestin musiikkiakatemiassa vuoteen 1886._NEWLINE_Lis\xc3\xa4ksi Erkel oli kansainv\xc3\xa4lisesti tunnettu shakinpelaaja.'